Efter en lang karriere i både udlandet og Danmark har Simon Poulsen besluttet at indstille karrieren i SønderjyskE. Den 34-årige back skal nu være assistenttræner i klubben.

34-årige Simon Poulsen har besluttet sig for at indstille fodboldkarrieren i SønderjyskE, men er med det samme blevet ansat som assistenttræner i klubben.

Han skal dermed arbejde sammen med Glen Riddersholm, som overtog cheftrænerjobbet 1. januar. Han skal desuden være individuel træner for klubbens talenter.

- Da vi hentede Simon Poulsen hjem efter en flot udenlandskarriere, var det allerede i tankerne hos os begge, at vi også gerne ville have ham tilknyttet i en rolle efter den aktive karriere, siger sportschef Hans Jørgen Haysen i en pressemeddelelse.

- Simon Poulsen er vel nok det største navn, der har været i SønderjyskE, og med de sportslige og menneskelige kvaliteter, han besidder, har det været vigtigt for os at holde ham i klubben.

- Det ligger ham helt naturligt at coache de unge spillere, og det har han også gjort som spiller og viceanfører på Superliga-holdet, og han kan bidrage med sin store erfaring og spillemæssige kvaliteter.

- Jeg er sikker på, at vi får stor glæde af ham som træner både på superligaholdet og i vores talent-setup for klubbens største talenter, siger Hans Jørgen Haysen.

Simon Poulsen fik seniordebut i SønderjyskE som 16-årig tilbage i 2001. I de efterfølgende år spillede han for både FC Midtjylland, AZ Alkmaar, Sampdoria og PSV Eindhoven.

Simon Poulsen nåede desuden 31 landskampe for Danmark.

